જગજીત પ્રયોગશીલ હતા. ‘ઇન્સાઇટ’ આલ્બમમાં નિદા ફાજલીના દોહા ગાયા, તો ‘સજદા’ અને ‘ફેસ ટુ ફેસ’માં ગઝલમાં કોરસનો પ્રયોગ કર્યો. ‘સજદા’ લતા મંગેશકર સાથે કરેલું. ગુલઝાર સાથે તો મિરઝા ગાલિબ સહિત ઘણાં આલ્બમ કર્યાં છે. એમણે પરંપરાગત વાદ્યો ઉપરાંત ગઝલ ગાયકીમાં ડબલ બાસ, ગિટાર, પીયાનોનો પ્રયોગ કર્યો. તબલા સાથે આક્ટોપેડ, સારંગીને બદલે વાયોલિન, હાર્મોનિયમને બદલે કી-બાર્ડ પણ એમની જ દેન છે. ક્લાસિકલ ગઝલો ગાઈ, પણ લોકમાનસને હલબલાવતી હળવી નજમો પણ બનાવી અને ગાઈ. ગઝલને ફિલ્મી ઢબમાં પણ ઢાળી બતાવી. ચિત્રા સાથે લંડનમાં પહેલું ડિજીટલ રેકોર્ડિંગ દ્વારા ‘બિયોન્ડ ટાઇમ’ આલ્બમ બનાવ્યું.